
Gure gizarteak irrikaz nahi du bakea eta honen faltagatik sufritu egiten du. Elizak bere-bereak ditu irrika nahiz sufrimendu horiek eta hala adierazten du bakearen alde eten gabe otoitz eginez eta bakea prestatzeko egunero lan eginez.

Oraingo gordintasunak eta iluntasunak eraginda, gainera, herriaren aurrean argi hitz egin beharrean aurkitzen gara. Kristau ugari dabil horren eske. Herritar asko dago horren zain. Artzain izateagatik daukagun zereginaz jabeturik, berriz ere, Ebanjelioaren askatasunez eta borondate bateratzailez mintzo nahi dugu.

Azalpenez azalpen gure gaur egungo egoeraren ezaugarririk kezkagarrienak aipatuko ditugu. Horietako bakoitzean soil-soil aletuko ditugu beharrezko zehaztasuna, aukerako balorazioa eta ekinbiderako gomendio zenbait. 

1. Adostasun eta harreman ezaren menpean

Maiatzaren 13ko hauteskundeetatik urtebetera alderdi politikoek apenas aldatu dituzten lehendik zituzten desadostasun larriak. Ez datoz bat ez egoeraren azterketan ez jokoan diren arazoei buruzko iritzian ez nahi duten bakeari buruzko kontzeptuan ez bakea iristeko bideetan.

Gure ustez desadostasun politikoa, neurri handian, berebiziko harreman faltak ekarri du eta horren ondorio ere bada. Eguneroko bizikidetzan gauza askotan nahiko ondo konpontzen den gizartea, ostera, banaketa politikoak erdiz-erdi jota dago. Azken asteotan ikusten ari gara zenbait alderdi politikoren artean bateratze-ekimenak urratzen ari direla. Baina oraindik aldebateko adierazpenak dira eta ez dira nahikoa. Gori-gori dauden auziei buruzko harremana, gaur gaurkoz ez atzera ez aurrera dago. Herritargoaren zati handi batek ez du ulertzen nola litekeen alderdi politikoek beren harremanetarako gizarte-hedabideetara jotzea elkarrengatik gaizki-esaka aritzeko.

Eliza argi-ta-garbi eta ezpairik gabe talde político batzuen eta besteen arteko harremanaren alde dago, alegia, harreman hori akordioa bilatzen duen elkarrizketa iraunkorrean gauzatzearen alde. “Elkarrizketa beti ezinbesteko tresna da eztabaida oro konstruktiboa izan dadin, bai Estatu barneko harremanetan, bai nazio artekoetan”. (J.P.II). Elkarrizketatzeak ez du amore ematea esan nahi. Hain zuzen, gizon-emakumeen arteko harremana izanik (ez ideien edo egitasmoen alderatze hutsa) bere baitan badu indar bat, tirabirak tirabira, elkarrizketan ari direnen arteko jarrerak hurbilarazi ditzakeena. Elkarrizketa bakearen plaza nagusira daraman bidea da. Elkarrizketari ezetz esateak egiazko bakeari uko egitea esan nahi du, eta egiazko bakea ez datza garaipenean, akordioan baizik.

2. Bakea ez dago terrorismoarekin uztartzerik
Bakeak etsai asko ditu. Errealismo handiz esana dago bakea “zuzentasun ugaria eta indarkeria urria” dela. ETAren indarkeria latzak ez dirudi aurki amaituko denik. Azken aldiko agirietan diotenez eutsi egingo diote indarkeriari. Hain zuzen, era desberdinetan gauzatzen da bortxakeria-era desberdinak burutzen dira: hilketak, estortsioak, mehatxuak...

Arrazoi askogatik berriro diogu ETAk nahiz bere inguruko indarkeriak desagertu egin beharko luketela. Larri urratzen ditu bizi-eskubidea, gizakiaren osotasunerako eskubidea eta  norberaren segurtasunerako eskubidea. Arerio politikoa garbitzean demokrazia-sistemaren oinarriak janda uzten ditu. Erabat hausten du herritarren gehiengo zabalak tinko agintzen duena. Deseginda uzten ditu familia ugari. Hezurretaraino ikaratzen ditu eten gabe asaldatzen bere biktima izan daitezkeenak. Lur jota eta etsita uzten du gure herria. Bere ekintzaileak berak irteerarik gabeko ataka estuan jartzen ditu. Gure gizartearen irudia lohitzen du. Azken finean, eragozpen handia gertatzen da gure gizarteko desadostasun politikoak behar bezala azaltzeko eta lasaitasunez eztabaidatzeko. 

Beraz, ETAren terrorismoari buruzko balorazio moralak ezinbestean oso ezkorra behar du izan. Balorazio honek behar den neurrian eragiten die ekintza terroristak burutzen laguntzen, izkutatzen edo defenditzen duten pertsonei nahiz taldeei. Salbuespenik gabe, pertsona eta talde sozial nahiz politiko guztiok daukagu ETAren aurrean zertan garen argi eta garbi azaltzeko obligazio morala.

3. Desafioa bizitzari, askatasunari eta sistema demokratikoari
ETAren biktimen artean, azken aldian PP eta PSOEren zinegotziak dira bere atentatuen jo-puntuan daudenak. Hau bereziki larria da demokraziari zuzen-zuzen erasotzen diolako. Demokraziak, bere izaerarengatik, zera eskatzen du: aukera politiko guztiek beren ordezkari propioak eduki ditzatela, askatasunez aukeratuak, herkidego politikoa kudea dezaten. Beraz ba, boto-emaleek egindako aukera politikoa onartu  eta horren bultzatzaile izateagatik zinegotzi baten aurka atentatua egitea demokraziari berari eraso latza egitea da. Bide horretatik aldedi politiko batzuek  gutxieneko hauteskunde-zerrenda osatu ezinik geratzea lortuko balitz, udal hauteskundeak egin ahal izatea arriskuan eta guzti ipiniz, horrek larri zaurituko luke demokrazia. Itxaro dugu gizarte ia osoaren babesak, alderdiek adostu eta agintariek onartutako segurtasun-neurriek eta hautagaien ausardia zibikoak uxatuko dutela bere garaian beldur ilun hau.

Arriskuan dauden zinegotziak mehatxupean dagoen biztanle askoren zati bat dira. Milaka batzuk dira gure artean ditugun herritarrak beren biziagatik, segurtasunagatik, askatasunagatik zalantza batean bizi direnak. Guztiok gure buruari galdetu behar diogu ea nahiko sentibera bagaren horiek eta beren familiek jasaten duten dramarekiko. Sentiberatasun honetatik jaioko da gugan horiek defenditu, lagundu eta babesteko beharra. Zuzentasunezko eta elkartasunezko ekintza da. Eginkizun horrek ederki asko neurtuko digu kristauoi gure fedea zenbaterainokoa den.

4. Dana ez da libre terrorismoaren aurka
Irailaren 11 ezkeroztik, munduan areagotu egin dira zuzengabekeriari buruzko kontzientzia, terrorismoaren balioeza nahiz arriskuari buruzko kontzientzia eta ondorioz handiagoa da gizarteak terrorismoari dion gaitzespena. Aldi berean horrek “segurtasuna-giza-eskubideak” binomioa desorekatzeko tentazioa ekarri du, lehenengoaren mesedetan eta bigarrenaren kaltetan. Tentazio horri amore emateko arriskua ez da uste hutsa. 

Terrorismori ezinbestean aurre egiteko irmotasuna behar ez bezalako gogortasun bilakatzen denero, malda horretan behera joango gara. Gizarteak terrorismoaren erasotik defenditzeko eskubidea eta eginbeharra dauzka. Defentsa horretan erabili behar dituen bitarteko guztiek moralki zilegiak izan behar dute eta politikoki zuzenak. Ez ditu inola ere gizakiaren eskubide urraezinak azpian hartuko.

Gaizkileetan gaizkileenei ere ez zaie, adibidez, tratu txarrik jasan araziko eta, are gutxiago, torturarik. Vat. II Kontzilioa zorrotza da atal honetan (Ikus GS 27). Puntu honetan beti arretaz eta kontuz jokatu behar dute legelari, agintari, epaile eta Segurtasun Indarrek. Kezkagarria da itzala duten pertsonei eta erakundeei (“Amnisty International”, “Euskal Herriko Bakearen aldeko Koordinakundea”) entzutea nola zihurtatzen duten ez direla beti behar bezala errespetatzen inoiz gainditu beharko ez liratekeen muga hauek.

5. Nortasun nazional kontrajarrien arteko gatazka kudeatzea bakea lortzeko 

Herri hau bakeratzeak berekin ditu, jakina, ETAren amaiera eta honi aurre egiteko ahalegin garbi eta bateratua. Baina bakea iristeko konpondu behar diren arazoak ez dira hor bukatzen. Gure herri honetan bakea egiteko dauden zailtasunak ulertu eta gainditzeko ezinbestekoa da aspalditik datorren beste errealitate bati behar bezala heltzea. Ikerketa guztiek behin eta berriz jartzen dute agirian nortasun nazional erabat edo partzialki kontrajarriak eta batzuetan gatazkatsuak daudela. Batzuek diote “hutsik euskaldun” direla; beste batzuek “hutsik espainiar”; besteek “euskaldunago espainiar baino”; besteek, “espainiarrago euskaldun baino”; azkenik, beste batzuek, “euskaldun bezain espainiar”.

Danak eskubide beteko herritar dira herkidego honetan eta begirune zor zaie hala direlako. Nortasunen aniztasun gatazkatsu honek bizikidetza formula bat eskatzen du non talde bakoitzak bere helburu zilegiak moderatu ditzan gizartea bakeratzeko, hori askoz balore ederrago eta beharrezkoagoa baita talde guztien helburu guztiak bete ezin izatea baino. «Guztion etxean leku izan behar du, elkarren kontra estutuz, guztion egitasmotik hitzez edo egitez bere burua kanpo uzten ez duten guztientzat.» (“Bakerako Botoak”, 5.orria). Ez dugu ikusten nortasunak errespetatuko dituen eta bakea prestatuko duen beste biderik. Guztion etxearekiko maitasuna ez dago derrigorrez ezartzerik. Bata bestearekin konfiantzaz egindako harremanetik sortzen da. Nork bere borondatez onartu eta guztiona den egitasmotik janaritzen da. Itsu-itsu indarrez edo legearen agindu hutsez ezarri nahi denean, alferrik galtzen da.

Uste sendo eta zahar hau “Guztion artean bakea guztion alde” goiburuan bildu nahi izan genuen gotzainok 2001eko urtarrilaren 13an Armentian, Bakearen aldeko Otoitz Topaketan. Guztiok izan behar dugu beharrezko dugun eta irrikaz nahi dugun bakearen egile eta onuradun. «Era bateko eta besteko egitasmo baztertzaileetan setatu ordez, herri honek.... egitasmo bateratzailea behar du. Benetako bake osoak, tematienak ere bere auziaren alde jartzeko asmoa eta guraria izan behar du.» (“Bakerako Botoak”, 5-6.orriak).

Ezagutzen ditugu horrelako egitasmo baten zailtasun handiak. Baina aukera bakoitza zenbaterainokoa eta nolakoa den aztertu ezkero horrek erakusten digu nagusi dela bere nahia kanporatzailea ez, baizik barneratzailea duen herritar multzoa. Alderdi guztietan aurkitzen ditugu boto-emale eta afiliatuak, beren aukerei leial izateari utzi gabe, adostasunezko konponketak biziki nahi dituztenak.

Nortasun kontrajarriz osatutako pluraltasun hau kontu handiz kudeatzen jakin beharra dago “nortasunen arteko gerra” bilaka ez dadin. Madril eta Gasteizko gobernuak, alderdi politikoak eta gizarte-hedabideak gai dira esatez eta egitez gatazkaren sua astintzeko edo itzaltzeko. Gobernu-erabaki batzuek, polikoen zenbait adierazpenek, gizarte-hedabieetako hainbat  parte-hartzek elkar hartzera ez baino erradikalizatzera jotzen laguntzen dute.  

6. Formula politiko desberdinen balioa eta erlatibotasuna
Herriak onartu eta gehiengoz bereganatu dituen formula politikoek balio handia dute zalantzarik gabe eta gure bizikidetza egituratzeko ardatz izan behar dute. Ezin dira beren ordez beste batzuk jarri guztion onerako arrazoi seriorik ez bada. Hala ere, bakearen balio gorenak eskatzen badigu, guztion artean eta guztiontzako eraikiko den beste eredu bat onartze aldera (5.zenb), bakoitzak duen eredua berraztertzeko nabaria da eredu horietako bakar batek ere ez duela erabateko eta ukiezinezko baliorik. Giza eskubideak errespetatzen dituzten artean eta esparru baketsu eta demokratikoen barruan errotzen eta irauten badute, Elizak ezin ditu ez etikak eskatuta berretsi ezta etikaren izenean baztertu ere. Ondorioz, ez burujabetza nahia, ez autogobernu gehiago edo gutxiagoren alde egotea, ez Espainiako Estatuan lotura handiagoz edo txikiagoz integratzea  Elizarentzat ez dira, printzipioz, baldintzagabeko baiezkoa eskatzen duten “dogma politikoak”. Puntu honetan, pentsamendu sozial kristauak zera baieztatzen du: herritarrek eskubidea dutela aukera hauetako edozeinen alde egoteko eta egiteko askatasuna izatea.

7. Abertzaletasuna eta terrorismoa bereiztea
Huts-hutsik gure gotzain-eginbeharrari gagozkiolarik, antzeko jarrera daukagu abertzaletasunaren inguruko eztabaidari buruz. Abertzale izatea edo ez izatea ez da ez derrigorrezkoa moralaren ikuspegitik ez gaitzesgarria moralari dagokionez. Konbizkio kontua da, familiaren historiarekin zerikusia izan dezakeena, kultur-ohiturei lotua eta norberaren sentiberatasunaren araberakoa. Gure herrian diren sentsibilitateetako bakoitzak begirunez jokatu behar du gainerakoen nortasunarekiko, aintzat hartu behar ditu besteetan gauzatzen diren baloreak, saiatu egin behar du elkar aberastea ekarriko duen elkarbanaketa urratzen eta lan egin behar du biziki jabe gaitezen herri bakar eta plural bateko kide garela. Gure lurrean ez du inork bere burua gainerakoek baino hiritarragotzat eduki behar halako edo bestelako kultur-ezaugarrien jabe delako, eta beste kultur-ohiturakoak diren herrikideen errezelorik ere ez du egin behar arroztzat hartuz eta, are gutxiago, etsaitzat joz. Inork ez ditu herri honen aztarna bereziak gutxietsi behar, hara nola, hizkuntza eta kultura, ezta ere inork ez du bere baitan errotu behar  abertzaleak, ezkutuan bederen, bihotzez terrorismoarekin elkar hartuta daudenik. Makina bat abertzale bada arrazoiz saminduta sentitzen dena, jendaurrean hitzez eta egitez terrorismoa gaitzetsi arren politikoen edo iritzi-emaleen ahotan abertzaletasuna eta terrorismoa sarritan nahasten direlako. 

8. Auzi gori-goria eta irristakorra
Espainiako gobernua tinko erabakita dago, beste alderdi politiko batzuek babestuta, “Alderdien Legea” aldatuko duela. Ordezkari berezien bitartez adierazia du aurki eskura izan nahi duela Batasuna epaibidez legez kanpo utziko duen tresna legala. Ilegalizazio hori justifikatzeko jendaurrean aipatu dituen arrazoiak funtsean bi dira: ez da bidezkoa ETAri lotutako alderdi batek legearen babesa izatea; legez kanpo jartzeak ahuldu egingo du Batasunak ETAri ematen dion laguntza.

Ez dagokigu arituen artean aldeko eta kontrako iritziak sortarazten dituen legetasmoaren alde teknikoak baloratzea. Azkarregi litzateke une honetan delako testu horren balorazio morala neurtzea, testua ez baitago guztiz finkatua. Ezta ere ezin ditugu aldez aurretik ikusi, hori onartu eta indarrean jar dadinean eragin ditzakeen ondorio guztiak, alde batekoak nahiz bestekoak. Baina, artzain gisa, zinez kezkatzen gaituzte zenbait ondorio ilunek, gure iritziz aldez aurretik argi antzeman daitezkeenak eta saihestu beharko liratekeenak, Batasunaren eta ETAren artean leudekeen harremanak direnak direla. Ondorio horiek gure bizikidetzari eta bakeari eragiten diote. Kezka hauek ez dira gureak bakarrik. Herritar askorenak ere badira. Gure pastoral zerbitzura dauzkagun joera politiko bateko nahiz besteko herritar gehienen kezkak dira.

Bizikidetza, dagoeneko arras gaiztotua, ez ote litzateke behar bada okertuko gure herri eta hirietan? Ziurrenik zatiketa eta elkarren kontrako borroka gordindu egingo lirateke. Ez dugu ikusten gizartean horrelako giroa pizteak nolatan egingo liekeen mesede segurtasun premian dauden ahulenenei: mehatxatutakoei. Aitzitik beldur gara segurtasun hori ez ote den, tamalez, eskasago bihurtuko. Ez gara, ezta gutxiago ere, zuhurtasun arduratsu hau daukagun bakarrak. 

9. Bakearen aldeko aukera egin
Bakea da gizarte honen helburu behinena. Bakearen baitan ipini behar dira gure herrirako zilegi eta onuragarri ere badiren beste helburuak. Beraz ba, beharrezkoa da bakearen aldeko aukera egitea.

Bakearen aldeko aukera egiteak esan nahi du, bake hori ez dela erabili behar beste interes batzuen menpe jarriz. Inork ez du bakea jolaserako hartu behar, herri-eredu jakin baten truke eskeiniz. Inork ez du bakea atzeratu behar hurbilagoko hauteskunde-helburu batzuen probetxuan. Gaur egun alderdi politiko orori zera eskatzen zaio: izan dezala beharrezko kemena eta eskuzabaltasuna prest egon dadin “urritzeko” bakea “ugaritu”  dadin.

Bakearen aldeko aukera egiteak alderdi politiko bakoitzari eskatzen dio “nere” herri-egitasmoa murrizteko prest egotea elkarren arteko harremanean eta elkar-trukean “gure” arteko egitasmoa jaio ahal dadin. Alderdi politiko bakoitzak eskubidea du bere proposamenei eusteko eta horiek defenditzeko, baina aldi oro bakearen on gorenaren baitan jarri behar ditu. Norberaren egitasmoa absoluto bihurtzea ez da bakera gerturatzeko modua; beregandik urrutiratzeko era da.

Bakearen aldeko aukera egiteak esan nahi du gizarte-ekimenei eraginkortasunez babes ematea, beren barruko pentsamolde politikoen aurretik bakea jarriz bideak urratzen saiatzen direnean, noizbait gure herrian jasaten ari garen ameskaizto luze eta nekoso hau uxatu ahal dezaten.

Bakearen aldeko aukera egiteak berekin du distentsio- eta gerturatze-keinuak eskeintzea. Presoei beren zigorra sorterritik hurbilago betetzen utziko liekeen espetxe-politikak, adibidez, gizatasuna erakutsiko luke, batez ere gurasoekiko eta senideekiko.

Bakearen aldeko aukera egiteak bakerako heziketa dakar, batez ere belaunaldi gazteentzat; hauengan pentsamendu kritikoa ernarazten du, kontzientzia etikoa pizten, giza-biziaren aldeko jarrera errotzen, bestearekiko begirunea eragiten, herri plural berbereko kide direla sentitarazten, gizartea adiskidetzearen aldeko konpromisoa hartzera eramaten ditu gazteak bakerako heziketak.

Bakearen aldeko aukera egiteak berekin du kristauentzat bakearen alde eten gabe otoitz egitea, helburu hori lortzeko gure zailtasunak Jaunari aurkeztuz eta zeregin hori eraikitzeko gure eskuak eskeiniz.

Jabeturik gure pastoralgintzak benetako konpromiso bakegilea daramala bere baitan, elizbarruti gotzainok berritu egiten dugu, daukagun zereginetik, lan-ildo hauei bultz egiteko asmo sendoa. Bereziki kristauei eskatzen diegu eskuzabaltasunez jarrai ditzatela eta tinko burutu ditzatela.

10. Itxaropena biziberritu
Herri baten itxaropena funtsezkoa da. Ez dago zailtasunen aurrean itxaropen sendo eta iraunkorrik gabeko etorkizun hoberik. Bizirik dagoenean kapaz da zailtasunetatik beraietatik  kemen handiagoa ateratzeko. Oso urritua dagoenean abaildura eta geldotasuna eragiten ditu.

Herri honen itxaropena ahulduta dago, herria penatzen duten arazoen gordintasuna, luzamendua eta konplexutasunagatik. Elizak lagun dezake eta lagundu egin behar du itxaropen historiko honi eusten Espiritu Santuarengandik hartu baitu agortezinezko itxaropen-altxor eskatologikoa eta hau gai da benetako itxaropen historikoak pizteko.

Itxaropenaren Andre Maria, Bakearen Ama ere badena, izan dadila gure itxaropenaren euskarri eta bakearen poz-emale.

